उन्हीं दिनों एक घटना हुई जिससे प्रभातजी के सामने सुशील सिद्धार्थ और सुबोध की करतूतें सामने आ गयीं। हुआ यह कि सुशीलजी ने एक फीचर कंपोज करने के लिये मुझे यह कह कर दिया कि यह अर्जेंट है आज संपादकीय पर जायेगा। मैंने ये जानकर उसे प्राथमिकता के आधार पर कंपोज कर सुशीलजी को दे दिया। आगले दिन के अखबार में मैंने देखा कि वही फीचर सुबोध के नाम से छापा गया था। यह बात मुझे बहुत अखरी। सुबोध और मेरी सेम केपासिटी थी। सुशील सिद्धार्थ ने जानबूझ कर फीचर मुझसे कंपोज कराया और उसे सुबोध के नाम से प्रकाशित किया। इससे पहले भी यह दोनों मेरे से अभद्रता कर चुके थे। दोनों ही सजातीय और ब्राह्मण होने के कारण मुझे परेशान कर रहे थे। इस बात को लेकर मैंने प्रभातजी से बात कर चुका था। लेकिन इसे प्रभात जी ने गंभीरता से नहीं लिया था। इस नये प्रकरण को मैंने प्रभात जी से विस्तार से बताया तो उन्हें भी लगा कि मेरे साथ गलत किया जा रहा है। उन्हें भी सुशील सिद्धार्थ और सुबोध की साजिश समझ आ गयी। उन्होंने मुझे दो एक दिन बाद ही डाक डेस्क पर भेज दिया। इस तरह मैं मुख्यधारा में जुड़ गया।